CELEX: 62009TN0360
Language: lt
Date: 2009-09-18 00:00:00
Title: Byla T-360/09: 2009 m. rugsėjo 18 d. pareikštas ieškinys byloje E.ON Ruhrgas ir E.ON prieš Komisiją

21.11.2009   
            
            
               LT
            
            
               Europos Sąjungos oficialusis leidinys
            
            
               C 282/50
            
         2009 m. rugsėjo 18 d. pareikštas ieškinys byloje E.ON Ruhrgas ir E.ON prieš Komisiją
   
   (Byla T-360/09)
   2009/C 282/97
   Proceso kalba: vokiečių
   
      Šalys
   
   
      Ieškovės: E.ON Ruhrgas AG (Esenas, Vokietija), E.ON AG (Diuseldorfas, Vokietija), atstovaujamos advokatų G. Wiedemann ir T. Klose
   
      Atsakovė: Europos Bendrijų Komisija
   
      Ieškovių reikalavimai
   
   
               —
            
            
               Panaikinti ginčijamą sprendimą.
            
         
               —
            
            
               Nepatenkinus pirmojo reikalavimo, tinkamai sumažinti ginčijamu sprendimu ieškovėms paskirtą baudą.
            
         
               —
            
            
               Priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Ieškovės ginčija 2009 m. liepos 8 d. Komisijos sprendimą K(2009) 5355 galutinis byloje COMP/39.401 — E.ON/GDF. Ginčijamu sprendimu ieškovėms ir kitai įmonei paskirta bauda dėl EB 81 straipsnio 1 dalies pažeidimo, nes jos dalyvavo susitarime ir suderintuose veiksmuose gamtinių dujų sektoriuje.
   Grįsdamos savo ieškinį, ieškovės nurodo šešis ieškinio pagrindus.
   Pirma, ieškovės prieštarauja dėl EB 81 straipsnio 1 dalies taikymo, nes Komisijos ginčijami susitarimai nepažeidžia kartelių draudimo. Šiuo klausimu jos pirmiausia nurodo, kad tai buvo leistini papildomi susitarimai siekiant įsteigti bendrą įmonę MEGAL.
   Antra, subsidiariai ieškovės tvirtinta, kad Komisija padarė teisės klaidą vertindama pažeidimo trukmę. Šiuo atžvilgiu jos nurodo, jog ginčijami susitarimai buvo nutraukti iš kart, pradėjus liberalizavimą, ir bet kuriuo atveju sudarius oficialų 2004 m. rugpjūčio 13 d. nutraukimo susitarimą.
   Trečia, ieškovės teigia, kad jos yra diskriminuojamos palyginti su 2004 m. spalio 26 d. Komisijos sprendimų, priimtų tuo pačiu metu bylose GDF/ENI ir GDF/Enel, adresatais. Ieškovės šiuo atžvilgiu nurodo, kad tose bylose Komisija atsisakė skirti baudą, nurodydama ką tik įvykusį liberalizavimą, ir kad šioje byloje ji turėjo elgtis lygiai taip pat, nes visais esminiais klausimais bylos yra panašios arba identiškos.
   Ketvirta, ieškovės tvirtina, jog yra suėjęs atsakomybės už 1975 m. tariamus susitarimus senaties terminas, nes šie susitarimai buvo nutraukti daugiau kaip prieš penkerius metus iki Komisijos patikrinimų.
   Penkta, ieškovės teigia, kad bauda apskaičiuota klaidingai.
   Galiausiai ieškovės tvirtina, kad Komisija pažeidė principus, reglamentuojančius atsakomybę už konkurencijos teisės pažeidimus, nes E.ON AG nei tiesiogiai, nei netiesiogiai negali būti atsakinga už E.ON Ruhrgas AG tariamai padarytus pažeidimus.